Sojuz MS-05

**Sojuz MS-05** bola ruská kozmická loď typu Sojuz. Dňa 28. júla 2017 vyštartovala z kozmodrómu Bajkonur k Medzinárodnej vesmírnej stanici (ISS), kam dopravila troch členov Expedície 52. Potom zostala u ISS ako záchranná loď do decembra 2017, kedy sa s ňou rovnaká trojica kozmonautov vrátila späť na Zem.

## Posádka
*  Sergej Riazanskij (2), veliteľ, Roskosmos (CPK)
*  Randolph Bresnik (2), palubný inžinier 1, NASA 
*  Paolo Nespoli (3), palubný inžinier 2, ESA

### Záložná posádka
*  Alexandr Misurkin, veliteľ, Roskosmos (CPK) 
*  Mark Vande Hei, palubný inžinier 1, NASA
*  Norišige Kanai, palubný inžinier 2, JAXA

## Zostavenie posádky
Posádka pre loď Sojuz MS-05, čo sú zároveň členovia Expedície 52/53 na Medzinárodnú vesmírnu stanicu (ISS), ktorá bola súčasne záložnou posádkou Sojuzu MS-03, bola sformovaná v júni 2015, kedy začala výcvik v Stredisku prípravy kozmonautov v ruskom Hviezdnom mestečku v zložení Fiodor Jurčichin, Jack Fischer a Paolo Nespoli. V súvislosti so znížením veľkosti posádky ruského segmentu ISS od jari 2017 z troch na dvoch kozmonautov boli posádky plánované na rok 2017 reorganizované a 28. októbra Roskosmos oznámil ich nové zloženie; pričom do Sojuzu MS-05 boli určení Sergej Riazanskij, Randolph Bresnik a Paolo Nespoli, záložnú posádku vytvorili Alexandr Misurkin, Mark Vande Hei a Norišige Kanai. Začiatkom roku 2017 bol štart Sojuzu MS-05 odložený z konca mája na koniec júla 2017.

## Priebeh letu
Sojuz MS-05 úspešne vyštartoval dňa 28. júla 2017 o 15:41:12,285 svetového času (UTC) pomocou nosnej rakety Sojuz-FG z Bajkonuru. Kozmická loď bola približne po deviatich minútach od štartu navedená na počiatočnú obežnú dráhu vo výške 197,53 – 242,64 km. Pri tomto lete bol použitý rýchly letový profil k Medzinárodnej vesmírnej stanici (ISS), ktorý trvá 6 hodín, a tak ešte v ten istý deň o 21:54:44 UTC sa loď pripojila k spojovaciemu uzlu modulu Rassvet na ISS. Potom Riazanskij, Bresnik a Nespoli prešli na stanicu a zapojili sa do práce Expedície 52.

Dňa 14. decembra 2017 o 05:14:28 UTC sa Sojuz s rovnakou trojicou odpojil od Medzinárodnej vesmírnej stanice a v ten istý deň o 08:37:47,3 UTC úspešne pristál v zasneženej kazašskej stepi neďaleko Džezkazganu.

## Galéria

Súbor:Soyuz MS-05 crew during the tree planting ceremony.jpg|Posádka Sojuzu počas tradičného sadenia stromu v aleji pri hoteli Kozmonaut
Súbor:Expedition 52 Rollout (NHQ201707260004).jpg|Prevoz nosnej rakety na štartovaciu rampu, 26. júl 2017
Súbor:Expedition 52 Rollout (NHQ201707260031).jpg|Raketa Sojuz-FG po vztýčení na štartovacej rampe
Súbor:Expedition 52 Preflight (NHQ201707280004).jpg|Posádka sa lúči pred štartom
Súbor:Expedition 52 Launch (NHQ201707280010).jpg|Štart Sojuzu MS-05 z Bajkonuru, 28. júl 2017
Súbor:Expedition 52 Launch (NHQ201707280007).jpg|Štartujúca raketa Sojuz-FG
Súbor:Expedition 52 Launch (NHQ201707280051).jpg|Sojuz po oddelení postranných urýchľovacích blokov
Súbor:Soyuz MS-05 spacecraft docked to the ISS.jpg|Kozmická loď Sojuz MS-05 krátko pred pripojením k spojovaciemu uzlu modulu Rassvet na ISS
Súbor:Typhoon Noru 03 ISS052.jpg|Kozmická loď Sojuz MS-05 pripojená k spojovaciemu uzlu modulu Rassvet na Medzinárodnej vesmírnej stanici, 1. august 2017
Súbor:Expedition 53 Soyuz MS-05 Landing (NHQ201712140001).jpg|Pristátie návratového modulu Sojuzu v zasneženej kazašskej stepi juhovýchodne od Džezkazganu, 14. december 2017
Súbor:Expedition 53 Soyuz MS-05 Landing (NHQ201712140006).jpg|Príchod ruských pátracích a záchranných jednotiek na miesto pristátia
Súbor:Expedition 53 Soyuz MS-05 Landing (NHQ201712140030).jpg|Posádka po vyzdvihnutí z kabíny


## Referencie


## Iné projekty

## Externé odkazy
* Informácie o lete Sojuzu MS-05

Kategória:Kozmické lode Sojuz
Kategória:Kozmické lety s ľudskou posádkou
Kategória:Základné posádky Medzinárodnej vesmírnej stanice
Kategória:Kozmonautika v 2017